
Amino-piranozil-karbonsav prekurzorok szintézise gyűrűs és nyíltláncú monoszacharidokon keresztül

Az ELTE-MTA Fehérjemodellező Kutatócsoportja az elmúlt években széleskörűen vizsgálta az Exendin-4 fehérje szerkezetének és funkciójának kapcsolatát. E fehérjében az ún. variálható szakasz helyettesíthető foldamer mimetikumokkal [1], melyek monomerjei α-, vagy β- aminosavak, ill. cukoraminosavak (SAA) lehetnek. Ezáltal az eredeti fehérjerészlettel analóg szerkezetet vehetnek fel e szerveződések, ellátva annak feladatát.
Munkám távlati célja a 2-amino-2-dezoxi-mannopiranozil-karbonsav (AMC) lehetséges foldamer monomer szintézise. Ehhez szükség van a D-mannózamin kiindulási vegyület nagyléptékű, gazdaságos előállítására. Ezt irodalmi leírások reprodukciójával [2] D-arabinózból kiindulva próbáltam megvalósítani, a célmolekulát azonban nem sikerült izolálnom jó termeléssel.
Továbbiakban egy új útvonal kidolgozását kezdtem el: 2-amino-2-dezoxi-hexóz származékok előállítását 4-nitro-fenilhidrazonokon keresztül. E vegyületekben a nitro-fenil-csoport aktiválja a C-2 atomot, így gyengébb nukleofilekkel is támadható. Ennek révén sikerült benzilamino-szubsztituenst beépítenem a penta-O-acetil-D-mannóz-, ill. penta-O-acetil-D-galaktóz-4-nitro-fenilhidrazon C-2 atomjára. A reakciókörülmények módosításával nem csak a reakciósebességét sikerült növelnem, hanem a reakció sztereoszelektivitását is. Ezáltal az egyik új epimer képződését elősegítenem, és így egy tiszta, egységes terméket sikerült izolálnom. E vegyületek az irodalomban eddig nem ismertek, ezért az adott epimer szerkezetének egyértelmű azonosításához szintetizálok egy olyan referencia anyagot, melyben biztosan ismert a C-2 atom konfigurációja.
A remélt tetra-O-acetil-2-benzilamino-2-dezoxi-D-mannóz-4-nitro-fenilhidrazon tovább-alakításával elérhető az N-benzil-D-mannózamin, mely megfelelő kiindulási anyag lehet az AMC szintézisben.
A kész amino-cukorkarbonsav monomerből előállítható oligomerek részletes szerkezetvizsgálatával tisztázható, hogy a foldamer alkalmas-e másodlagos szerkezet kialakítására és így további felhasználásra.

